Az Európai Parlament állásfoglalása

( 2010. május 5.)

a SESAR Közös Vállalkozás 2008-as pénzügyi évre szóló költségvetésének végrehajtására vonatkozó mentesítésről szóló határozatának szerves részét képező észrevételekkel

AZ EURÓPAI PARLAMENT,

tekintettel a SESAR Közös Vállalkozásnak a 2008-as pénzügyi évre vonatkozó végleges éves beszámolójára,

tekintettel a Számvevőszéknek a SESAR Közös Vállalkozás 2008. december 31-én véget ért pénzügyi évre vonatkozó éves beszámolójáról szóló jelentésére, a Közös Vállalkozás válaszaival együtt [1],

tekintettel a Tanács 2010. február 16-i ajánlására (5829/2010 – C7-0060/2010),

tekintettel az EK-Szerződés 276. cikkére és az Európai Unió működéséről szóló szerződés 319. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [2] és különösen annak 185. cikkére,

tekintettel az új generációs európai légiforgalmi szolgáltatási rendszer (SESAR) megvalósítása érdekében Közös Vállalkozás alapításáról szóló, 2007. február 27-i 219/2007/EK tanácsi rendeletre [3] és különösen annak 4b. cikkére,

tekintettel a SESAR Közös Vállalkozás igazgatótanácsa által, 2007. július 3-án elfogadott pénzügyi szabályzatra (a továbbiakban: a SESAR pénzügyi szabályzata),

tekintettel az 1605/2002/EK, Euratom rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre [4], és különösen annak 94. cikkére,

tekintettel eljárási szabályzatának 77. cikkére és VI. mellékletére,

tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0077/2010),

A. mivel a Számvevőszék megállapítja, hogy kellő mértékben megbizonyosodott arról, hogy a 2008-as pénzügyi évre vonatkozó éves beszámoló megbízható, és hogy az alapjául szolgáló ügyletek jogszerűek és szabályszerűek,

B. mivel a SESAR Közös Vállalkozást 2007. februárban hozták létre a SESAR (Single European Sky Air Traffic Management Research – Az egységes európai égbolttal kapcsolatos légiforgalmi irányítási kutatás) program működtetésére,

C. mivel a Közös Vállalkozás beindulási szakaszban van, és 2008 végéig még nem hozta létre teljes mértékben a belső ellenőrzési és pénzügyi beszámoló rendszerét,

D. mivel a Közös Vállalkozás tulajdonába kerül minden olyan tárgyi és immateriális eszköz, amelyeket létrehoz, vagy amelyeket számára átadnak a SESAR projekt fejlesztési szakaszában, a tagjaival kötött egyes megállapodásoknak megfelelően,

1. üdvözli a tényt, hogy a Számvevőszék a SESAR Közös Vállalkozás 2008-ra vonatkozó beszámolóját megbízhatónak találta, az annak alapjául szolgáló ügyleteket pedig egészében véve jogszerűeknek és szabályszerűeknek;

2. megállapítja, hogy a 2008. évi európai uniós költségvetésből a Közös Vállalkozás 250000000 EUR kötelezettségvállalási és 100900000 EUR kifizetési előirányzatot kapott;

3. tisztában van azzal, hogy 2007–2008 beindulási időszak volt a Közös Vállalkozás számára, és hogy a Közös Vállalkozás alapító okiratát módosító új 1361/2008/EK tanácsi rendeletet [5] csak 2008. december 16-án fogadták el, továbbá hogy késedelmet szenvedett az Eurocontrol kezdeti hozzájárulásának kifizetése;

Az évenkéntiség költségvetési alapelvének megszegése

4. megjegyzi, hogy a Közös Vállalkozás igazgatótanácsa 2008. áprilisban elfogadta a 2007. augusztustól 2008. decemberig terjedő időszakra szóló végleges költségvetést, és hogy a döntés nem állt összhangban az évenkéntiség elvével;

A költségvetés végrehajtása

5. rámutat arra, hogy a Közös Vállalkozás igazgatótanácsa által 2008. áprilisban elfogadott végleges költségvetés messzemenően irreálisnak bizonyult, amit a kötelezettségvállalási és kifizetési előirányzatok 1 %-os, illetve 17 %-os végrehajtási aránya is mutat;

6. sajnálja, hogy számos esetben a tranzakciók ellenőrzése nem működött megfelelően, és hogy nem hoztak létre megfelelő belső ellenőrzési rendszert a szerződésekre és beszerzésekre vonatkozóan;

Az eszközök könyvelése

7. aggodalmát fejezi ki amiatt, hogy az alacsony felhasználási rátákkal szemben a Közös Vállalkozás az év végén jelentős összegekkel rendelkezett bankszámlákon letétben, megsértve ezáltal a költségvetési egyensúly elvét;

8. kifejezetten javasolja, hogy a Közös Vállalkozás dolgozzon ki számviteli politikát a projekt fejlesztési szakaszában keletkező eszközök tekintetében;

A SESAR pénzügyi szabályzata

9. üdvözli, hogy a Számvevőszék véleményt kíván adni a SESAR igazgatótanácsa által, 2007. júliusában elfogadott pénzügyi szabályzatról; hangsúlyozza annak fontosságát, hogy az említett szabályzat összhangban álljon a közösségi szervekre vonatkozó költségvetési keretrendelettel, és osztja a Számvevőszék véleményét, miszerint be kell fejezni a költségvetés végrehajtására és a beszámoló bemutatására, a közbeszerzési eljárásokra és a belső ellenőrzési funkcióra vonatkozó rendelkezések kidolgozását; megjegyzi továbbá, hogy a Közös Vállalkozásnak el kell fogadnia a pénzügyi szabályzatának végrehajtási szabályait;

Az éves tevékenységi jelentés

10. kifejezetten javasolja, hogy a Közös Vállalkozás tartsa be az éves tevékenységi jelentésének benyújtására vonatkozóan a Számvevőszékkel egyetértésben megállapított határidőt;

Belső ellenőrzési rendszerek

11. megjegyzi, hogy 2009. januárig nem hoztak létre a vonatkozó nemzetközi szabványoknak megfelelő belső ellenőrzési szolgálatot; felhívja a Közös Vállalkozást, hogy sürgősen hozzon létre megfelelő belső ellenőrzési rendszereket is a közbeszerzéssel kapcsolatban; különösen hangsúlyozza katasztrófa helyreállítási terv és adatvédelmi politika kidolgozásának fontosságát;

12. tudomásul veszi, hogy a 2008-as pénzügyi évre vonatkozóan a Közös Vállalkozás 148370 EUR kamatbevételt könyvelt el; az éves beszámoló és a kamatkifizetések összege alapján arra a következtetésre jut, hogy a Közös Vállalkozás tartósan magas készpénzállománnyal rendelkezik; megjegyzi, hogy 2008. december 31-én a Közös Vállalkozás készpénzállománya 116007569 EUR összegű volt; felhívja a Bizottságot, hogy vizsgálja meg, miként lehet biztosítani, hogy a Közös Vállalkozás érvényesítse a tényleges igényeken alapuló készpénzgazdálkodás elvét, és milyen megközelítésbeli változtatásokra van szükség annak biztosítására, hogy a Közös Vállalkozás készpénzállományát hosszú távon a lehető legalacsonyabban tartsák;

13. megjegyzi továbbá, hogy az igazgatótanács elmulasztotta elkészíteni a 2008-ra vonatkozó létszámtervet.

[1] HL C 310., 2009.12.18., 9. o.

[2] HL L 248., 2002.9.16., 1. o.

[3] HL L 64., 2007.3.2., 1. o.

[4] HL L 357., 2002.12.31., 72. o.

[5] HL L 352., 2008.12.31., 12. o.

--------------------------------------------------